Sekr.anm: Denne artikkelen bør leses på nett på gunn av sakens utforming: <https://www.tv2.no/spesialer/nyheter/muggsopp>

**Monikas helse blir betydelig verre av leiligheten hun bor i.**

**Likevel fikk hun avslag fra kommunen om ny bolig.**

* **Tekst**

Ingvill Drægni

* **Foto**

Ingvild Gjerdsjø

 og

Erlend Sørbø

* **Presentasjon**

Christian Roth Christensen

* **Publisert**

28.12.2023

Ute river kulden i nesen, med sine bitende kalde 13 minusgrader.

Folk i gatene hutrer og forter seg hjem, for å fyre i peisen.

Men i en leilighet i Larvik sentrum er det lite som minner om varme.

Her står verandadøren vid åpen, så den kalde gufsen fyller rommet.

Like innenfor døra sitter Monika Dalgård (60) i sofaen og pakker strikkejakken tettere rundt seg.

– Døra er nødt til å være åpen. Ellers får jeg ikke puste.

Innlagt på sykehus

Monika har den mest alvorlige graden av kols, grad fire. Hun har derfor svært tungt for å puste.

Hun har lært seg å leve med sykdommen.

Men da hun flyttet inn i den kommunale leiligheten i Larvik sentrum, skjedde det noe.

– Få dager etter at jeg flyttet inn hit, ble jeg stadig verre.

Hun fikk en intens hodepine og ble bare dårligere og dårligere.

– Jeg endte opp på sykehus, med alvorlig bakteriell lungebetennelse, sier 60-åringen.

Hun mistenkte at det var klimaet i leiligheten som gjorde henne enda sykere.

Dalgård kontaktet eksperter på muggsopp og bestilte befaring, på egen regning.

Alvorlige funn

I juli kom analyserapporten. Den var klinkende klar.

«Det er rik forekomst av Ascomyceter (muggsopp red. anm.) på badet, i tillegg til vekst av bakterier og gjærsopp. Veksten indikerer stor fuktighet over tid, i det angrepne området.»

Daglig leder Lars Granerød i Granerød Miljøsanering AS, som foretok befaringen og bestilte rapporten, er tydelig på at Monika ikke kan bo i denne leiligheten.

– Rapporten viste rikelig vekst av muggsoppsporer, som utgir en gass. Når det er rikelig vekst, kan muggsoppen gå ned i lungene. Det er absolutt ikke bra for personer som Monika å bo her, sier Granerød.

*– Hva tenker du om at en kvinne, med kols grad 4, bor i en slik bolig?*

*–*Hun burde ikke være der i det hele tatt. Hun har blitt lagt inn på sykehus flere ganger, og det har jo også vært nære på at hun ikke har kommet seg hjem igjen. Hun må komme seg vekk der i fra, sier Granerød.

I juli sendte han analyserapporten til Larvik kommune, i tillegg til at han ringte dem for å fortelle om de alvorlige funnene.

Men så ble det stille.

Fire måneder etter Granerød kontaktet kommunen, bor fortsatt Monika i den samme boligen.

– Det er absolutt ikke bra at hun bor der fortsatt. Hun har ringt meg flere ganger. Hun er helt på gråten og veldig fortvilet.

**– En helserisiko**

På grunn av Monikas helsetilstand var legen hennes allerede høsten 2022 i møter med Larvik kommune, der han presiserte viktigheten av at Monika bor i en bolig med godt inneklima.

Overlege Morten Waldvogel-Rønning ved lungeseksjonen på Sykehuset i Vestfold bekrefter at Monika har en alvorlig og kronisk lungesykdom, og at skadelige nivåer av muggsopp vil være en helserisiko.

– Med tanke på hennes lungesykdom er hun ekstra sårbar for dårlig inneklima. Det er derfor svært viktig at hun unngår å utsettes for skadelige nivåer av muggsopp, sier Waldvogel-Rønning.

Allerede i fjor høst ble Larvik kommune altså gjort oppmerksom på Monikas alvorlige helsesituasjon, og hvor viktig godt inneklima er for helsen hennes.

Da kommunen i juli i år også fikk dokumentasjon på soppangrepet i leiligheten hennes, trodde Monika at det skulle gå greit å få et nytt sted å bo.

Men den gang ei.

Munnbind på badet

Mens Monika ventet på at kommunen skulle reagere, flyttet hun inn i stua.

– Bare jeg nærmer meg gangen inn mot badet, der soppangrepet er, kjenner jeg at det blir tyngre å puste, sier 60-åringen mens det hviner i lungene hennes.

Hun føler seg tryggere i stua. Her står verandadøren åpen, året rundt.

– Det er litt kaldt. Men dersom den ikke står åpen, får jeg ikke puste, sier hun.

Badet holder hun seg mest mulig unna.

Når hun må på do, tar hun på seg munnbind for å unngå å puste inn gassene fra muggsoppen.

– Kroppsvasken tar jeg i vasken på kjøkkenet. Det er uverdig å leve under slike forhold, sier 60-åringen og flytter på rullestolen som hun er avhengig av for å komme seg rundt.

Avslag

Det nærmet seg desember og Monika tenkte med gru på at hun måtte gå inn i adventstiden i leiligheten som gjør henne syk.

– Kampen mot kommunen har tappet meg helt for krefter. Det er trist å si det, men jeg begynner å miste livslysten.

Da Monika ikke trodde livet kunne bli mørkere, den 24. november, fikk hun et brev fra kommunen.

**«Melding om vedtak - avslag på søknad om kommunal omsorgsbolig».**

Ordene som lyste i mot henne, slo som et knyttneveslag i magen.

Monika var så fortvilet at hun ikke visste hva hun skulle gjøre.

Søndag 3. desember grep hun telefonen og kontaktet varaordføreren i Larvik.

– Jeg fortalte min historie, hvor fortvilet jeg var, og at jeg at jeg hadde vært i kontakt med TV 2, sier Dalgård.

**Uventet besøk**

Da begynte endelig ting å skje.

Neste dag fikk hun uventet besøk på døra.

Utenfor sto kommunens varaordfører og avdelingslederen for kommunens boligkontor.

De hadde en gladmelding til henne.

Få dager etter at hun hadde fått avslag på omsorgsbolig, kunne de likevel tildele henne en ny bolig.

Det var bare ett men.

Boligen hun nå ble tildelt er under oppussing og ikke helt klar ennå. Kommunen opplyser at den trolig vil være klar for innflytting i januar 2024.

*– Hva tenkte du da du fikk varaordføreren og sjefen for boligkontoret på døra med et nytt vedtak?*

– At dette aldri hadde skjedd dersom jeg ikke hadde vært i kontakt med TV 2.

**Innrømmelse**

TV 2 har rettet en rekke spørsmål til Larvik kommune i saken.

Kommunalsjef for eiendom og teknisk drift Hildegunn Iren Sørbø svarer på vegne av kommunen.

*– Hvorfor snudde kommunen plutselig?*

– Det er forskjell på en omsorgsbolig og en kommunal bolig. Man skal oppfylle noen kriterier for å få omsorgsbolig, derfor fikk hun avslag på den. Men deretter fikk hun tilbud om en godt egnet bolig, som nå er under renovering.

*– Forstår dere at det kan være vanskelig å motta et avslag, når dere på samme tidspunkt vet at hun vil få tildelt en annen bolig? Hvorfor blir det ikke informert i ett og samme brev?*

– Den detaljen kjenner jeg ikke til. Vi har hele tiden forsøkt å ha en god dialog med brukeren.

*– I samme tidsrom som Monika var i kontakt med TV 2, så fikk hun tildelt ny bolig. Ble det fortgang fordi media ble involvert?*

– Nei, det var tilfeldig. Vi sendte tilbudet om ny bolig 29. november. Vi var usikre om hun hadde mottatt det, derfor møtte vi opp på døren hennes med vedtaket 4. desember.

Dette var forøvrig samme dagen som Monika ble intervjuet av TV 2.

*– Hva syns du om kommunens håndtering av denne saken?*

– Jeg tenker at vi alltid kan bli bedre.

*– Kunne dere ha gjort noe annerledes i denne saken?*

– – Ja, jeg tenker at vi kanskje kunne ha vært enda litt mere på, særlig fra juli av, sier kommunalsjefen.

**Lærdom**

Tilbake i den kalde leiligheten i Larvik sentrum kjenner Monika at smertene øker. Hun må ta smertestillende for å fortsette intervjuet.

*– Hva tenker du om kommunens lovnad om at du nå skal komme deg bort fra denne leiligheten?*

– Jeg har dessverre mistet tillitten til kommunen i denne lange prosessen. Så jeg tror det ikke helt før jeg ser det.

Nå håper hun i det minste at hennes historie kan være til hjelp for andre.

– Jeg håper virkelig kommunen lærer noe av dette, så andre slipper å gå gjennom det samme som meg.